钦定古今图书集成/明伦汇编/氏族典/第393卷 > 李正民
## 钦定古今图书集成/明伦汇编/氏族典/第393卷 > 李正民

按《扬州府志》：“正民，扬州人。登政和二年进士第，中词
学兼茂科，迁礼部郎官。建炎二年，除校书郎，累迁中
书舍人。俄出为两浙、江西、湖南抚谕使。正民请依法
具奏官吏能否，其民间事于州县实系冤抑者，并听
陈诉，即为申理。从之。以奉使称职，除给事中、吏部侍
郎，辞不拜。上赐诏曰：‘朕惟孔门文学政事别为二科，
然西汉名臣列于九卿者，未尝不以儒术饰吏事也。
卿文章典雅，直谅多闻，献纳之馀，敏于从政。乃擢天
官之贰，聿专铨综之权’”，正民始就职。绍兴十三年，正
民奏：“宣和以前，应知、通、令、佐阶御并带主管学事，自
军兴以来，学校中辍。今和议既成，儒风复振，宣化承
流，责在郡县，宜依旧御，以示圣朝偃”武修文之意。为
江西路提点刑狱，仕至左朝散大夫，充徽猷阁待制、
平原县开国伯，卒。